SARAJEVO - Ubojstvo katoličkog svećenika Mile Ivančića iz župe Zavalje kod Bihaća u Bosni i Hercegovini počinila su trojica maloljetnika, a njihov isključivi motiv bilo je koristoljublje, prenose u utorak lokalni mediji u BiH.

Prema informacijama do kojih je došla TV Federacije BiH (FTV) policija za ubojstvo sumnjiči dvojicu maloljetnika bošnjačke i jednog hrvatske nacionalnosti.

Ubojice su navodno 17-godišnji Š.J, 16-godišnji Č.A. i 15-godišnji D.M.

Oni su navodno među osobama koje je policija privela u ponedjeljak provodeći detaljnu istragu.

Pozivajući se na neimenovane policijske izvore, sarajevski "Dnevni avaz" tvrdi kako je jedan od ubojica sin Marije Dujmović koja je održavala crkvu i župni ured i koja je i otkrila tijelo ubijenog svećenika.

Policija bi službene informacije o dosadašnjem tijeku istrage trebala objaviti u popodnevnim satima, no prema zakonu ona ne bi smjela objaviti imena osumnjičenika ukoliko je riječ o maloljetnicima.